Gomez slo tilbake mot kritikken med scoringsshow
Etter Portugal-kampen, som Tyskland vant 1-0 etter Gomez' scoring, var tidligere landslagsstjerne Mehmet Scholl ute og kritiserte Gomez for at han bidro for lite. Men i det som var en storkamp verdig onsdag kveld, svarte Gomez tidlig på kritikken. Han markerte seg med flere defensive løp, og det gikk ikke lenge før han fikk uttelling fremover på banen også. VGLIVE:Fyldig referat fra kampen Etter et flott angrep og en presis stikker fra midtbanemaestro og klubblagkamerat Bastian Schweinsteiger, tok Gomez fram en vakker piruettvending, før han kontrollert plasserte inn 1-0.Og syv minutter senere var han frempå igjen. Med samme servitør banket han til på første berøring fra kort hold - og har dermed bidratt med alle Tysklands tre mål i turneringen. Med snaue 20 minutter igjen å spille var det imidlertid Robin van Persies tid til å vise seg frem. Han dro seg inn i banen og klemte til med, for anlendingen, høyrebeinet, mellom beina til en Tyskland-spiller og bak en utspilt Manuel Neuer i Tyskland-buret. - Det er utrolig. Tiden gikk ulidelig langsomt mot slutten, men med en klassekeeper som Manuel Neuer trengte vi ikke å uroe oss, sier Gomez ifølge NTB. Tross den nervepirrende avslutningen klarte ikke Nederland å score flere mål. Og det lover godt for tyskerne.Bare to ganger tidligere har de vunnet sine to første kamper i et EM-sluttspill. Begge gangene har de endt opp som mester (1980 og 1996). For nederlenderne er statistikken tilsvarende dårlig. Ingen lag har tidligere klart å gå videre fra gruppespillet etter å ha tapt de to første kampene. Det var nederlenderne som begynte best, og van Persie kunne gitt dem en drømmestart etter et presist gjennomspill fra Mark van Bommel. - Vi begynte bra og skapte de første sjansene, men så mistet vi rytmen. Dette ble ikke som vi hadde forestilt oss, sier van Bommel ifølge NTB.Men Tyskland tok etter hvert over, og etter halvspilt omgang satte Gomez inn kveldens første. Midtstopper Holger Badstuber hadde også en stor sjanse til å øke ledelsen, men viste at han behersker klareringer best da han upresset headet rett på Nederland-keeper Maarten Stekelenburg. Hos Nederland fikk Wesley Sneijder vist frem noen smarte stikkballer, van Persie hadde noen gode skuddforsøk og Arjen Robben lyktes med noen dribleraid, men det stemte likevel ikke helt for nederlenderne. Deres håp for avansement henger i en tynn tråd. De må slå Portugal, samtidig som Tyskland slår Danmark. Tyskland har seks poeng, Nederland ingen, men likevel er altså ingen videre og ingen utslått i sluttspillets mest brutale gruppe. Det skal ikke så veldig rare resultater til i siste runde for at nederlenderne skal gå videre eller tyskerne ryke ut, ei heller for det motsatte. Vinner Danmark (med to måls margin) mot Tyskland og Portugal slår Nederland søndag, går de to lagene til kvartfinale.
(Nederland - Tyskland 1-2) Han har fått kritikk for å jobbe for lite og at han må bidra mer. Det så ut til å ha tent Mario Gomez (26).